**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.10.2017, ora 08.00 – 24.10.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 24.10.2017, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 23.10.2017, ora 15.00, o **ATENŢIONARE HIDROLOGICĂ – COD GALBEN**, valabilă în intervalul *24.10.2017 ora 03:00 – 25.10.2017 ora 09:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Desnăţui, Jiu, Olt, Argeş şi afluenţii mici ai Dunării, aferenţi sectorului amonte Drobeta Tr. Severin*, cu posibile depăşiri ale **COTELOR DE ATENŢIE**, în care se precizează următoarele:

„*În intervalul 24.10.2017 ora 03:00 – 25.10.2017 ora 09:00, pe râurile din bazinele hidrografice: afluenţii mici ai Dunării aferenţi sectorului amonte Drobeta Tr. Severin (judeţele Mehedinţi şi Caraş Severin), Desnăţui (judeţele Mehedinţi şi Dolj), Jiu-bazin amonte s.h. Răcari (judeţele Hunedoara, Gorj, Dolj şi Mehedinţi), Lotru (judeţul Vâlcea), Olteţ-bazin superior şi mijlociu (judeţele Gorj şi Vâlcea), afluenţii Oltului aferenţi sectorului aval s.h. Sebeş Olt - amonte acumularea Strejeşti (judeţele Vâlcea şi Argeş), râurile mici din bazinele superioare ale Argeşului şi Dâmboviţei (judeţele Argeş şi Dâmboviţa).*

*Fenomenele se pot produce cu probabilitate și intensitate mai mare pe afluenţii mici ai Dunării aferenţi sectorului amonte Orşova şi pe unele râuri mici din judeţele Mehedinţi, Gorj şi Vâlcea*.”

Această **ATENŢIONARE HIDROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ARGEŞ, CARAŞ SEVERIN, DÂMBOVIŢA, DOLJ, GORJ, HUNEDOARA, MEHEDINŢI și VÂLCEA (8 prefecturi) – COD GALBEN*.

**RÂURI**

**Debitele au fost, în general, în creştere** ca urmare a precipitaţiilor căzute în interval şi propagării, exceptând cursurile mijlocii şi inferioare ale râurilor: Tur, Someş, Crasna, Barcău, Crişul Repede, Crişul Negru, Crişul Alb, Mureş, Bega, Timiş, Bârzava, Moraviţa, Caraş, Moldova, Bistriţa, Trotuş, Putna, Buzău, Bârlad, Ialomiţa, Prut şi râurile din Dobrogea unde au fost relativ staţionare.

Sunt în vigoare **ATENŢIONAREA HIDROLOGICĂ** nr. 39 din 23.10.2017 şi **ATENŢIONAREA HIDROLOGICĂ PENTRU FENOMENE IMEDIATE** nr. 1 din 24.10.2017.

**Debitele vor fi, în general, în creștere** din cauza precipitațiilor prognozate și propagării, exceptând râurile din Dobrogea, unde vor fi relativ staționare.

Ca urmare a precipitaţiilor însemnate cantitativ prognozate şi propagării sunt posibile scurgeri importante pe versanţi, torenţi, pâraie, viituri rapide pe râurile mici, cu posibile efecte de inundaţii locale şi creşteri de debite şi niveluri cu posibile depaşiri ale **COTELOR DE ATENŢIE** pe unele râuri din zonele de deal şi munte din sudul ţării.

Se menţin în vigoare: **ATENŢIONAREA HIDROLOGICĂ** nr. 39 din 23.10.2017 şi **ATENŢIONAREA HIDROLOGICĂ PENTRU FENOMENE IMEDIATE** nr. 1 din 24.10.2017.

**DUNĂRE**

**Debitul la intrarea în ţară (secţiunea Baziaş) în intervalul 23 – 24.10.2017 a fost în scădere, având valoarea de 2600 m3/s**, sub media multianuală a lunii octombrie (3850 m3/s).

În aval de Porţile de Fier debitele au fost în scădere, cu excepţia staţiei Calafat, unde au fost în creştere.

**Debitul la intrarea în ţară (secţiunea Baziaş) va fi staţionar (2600 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 23.10.2017, ora 09.00 – 24.10.2017, ora 06.00**

**ÎN ŢARĂ**

Vremea a fost apropiată de normalul termic al perioadei în Dobrogea și zona de câmpie a Munteniei și răcoroasă în celelalte regiuni. Temperaturile maxime, mai scăzute decât cele din ziua precedentă, au fost cuprinse între 9 grade la Darabani și 22 de grade la Giurgiu. Cerul a fost variabil în extremitatea de sud-est, iar în restul teritoriului s-a înnorat și a plouat. Ploile au avut și caracter de aversă, iar în Carpații Meridionali și nordul Carpaților Orientali, la altitudini de peste 2000 m, trecător, s-au transformat în lapoviță și ninsoare. Pe arii retrânse, în Subcarpații Getici, cantitățile de apă au depășit 25 l/mp și punctiform 45 l/mp. Vântul a suflat moderat cu intensificări temporare în sud-estul, sud-vestul, centrul și nord-estul țării cu viteze, în general, de până la 55 km/h, precum și la munte, unde, cu precădere în zona înaltă, rafalele au depășit, cu totul izolat, 100 km/h (Munții Bucegi). La ora 06.00, valorile termice erau cuprinse între 7 grade la Oravița, Bozovici, Șiria, Dumbrăvița de Codru, Joseni și Petroșani și 17 grade la Constanța și Mangalia.

***Observaţie:*** *începând de ieri, de la ora 06.00, au fost în vigoare 3 atenționări - cod galben - de fenomene meteorologice periculoase imediate, vizând intensificările de vânt, câte 1 emisă de SRPV Sibiu, SRPV Timișoara și CNPM București.*

**LA BUCUREŞTI**

Vremea a fost predominant închisă, iar din punct de vedere termic, apropiată de normal. Temperatura maximă, ușor mai scăzută decât în ziua precedentă, a fost de 17 grade la Afumați și Băneasa și 19 grade la Filaret. Spre seară și în cursul nopții, a plouat. Vântul a suflat, în general, moderat. La ora 06.00, se înregistrau 14 grade la Afumați și Băneasa și 15 grade la Filaret.

**3. Prognoza meteorologică în intervalul 24.10.2017, ora 09.00 – 25.10.2017, ora 09.00**

**ÎN ŢARĂ**

Vremea va fi, în general, închisă, cu ploi - în cursul zilei, în cea mai mare parte a țării, iar noaptea în sud-vest și sud și pe arii din ce în ce mai restrânse, în restul teritoriului. În prima parte a intervalului, în sudul Banatului, Oltenia, jumătatea de sud-vest a Munteniei și zona montană aferentă acestor regiuni, se vor mai cumula 25...30 l/mp și izolat 40...50 l/mp. La altitudini mai mari de 1600 m, precipitațiile vor fi, trecător, și sub formă de lapoviță și ninsoare. Vântul va sufla slab și moderat, cu intensificări temporare, îndeosebi în sud-estul țării - cu viteze de până la 55-60 km/h, precum și la munte, mai ales în zona înaltă unde rafalele vor depăși 70 km/h. Din punct de vedere termic, vremea va fi rece, pentru această dată, în majoritatea regiunilor. Temperaturile maxime vor avea valori de la 6...8 grade în nordul Moldovei, până în jurul a 17 grade în Dobrogea, iar cele minime se vor încadra între 2 și 10 grade, mai scăzute în depresiuni.

**LA BUCUREŞTI**

Vremea se va menține închisă. Va mai ploua, mai ales în cursul zilei, când și vântul va avea intensificări, iar în restul timpului va fi moderat. Temperatura aerului va continua să scadă, până la valori sub cele normale la această dată. Maxima va fi de 14...15 grade, iar minima de 5...7 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**S.G.A. Hunedoara** informează că la data de 23.10.2017, la ora 18.30, a fost semnalată o posibilă poluare a apei râului Orăştie, afluent de stânga a râului Mureş, în zona gării din localitatea Orăştie, judeţul Hunedoara, manifestată printr-o culoare galben-verzui a apei. Reprezentanţi ai S.G.A. Hunedoara s-au deplasat în teren pentru investigaţii şi pentru prelevare de probe de apă. Nu a fost observată mortalitate piscicolă.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru perioada 20.10.2017-22.10.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**A.P.M. Cluj şi G.N.M. C.J. Cluj** revin cu informaţii despre incediul produs la data de 21.10.2017, în jurul orei 12.00, la depozitul de stocare temporară a deșeurilor menajere ce aparține RADP Cluj-Napoca, judeţul Cluj. A fost afectată o suprafaţă de aproximativ 1200 mp. Cauza incendiului nu a putut fi identificată.

Incendiul a fost stins în jurul orei 15.00. Au fost prelevate trei probe de poluanţi gazoşi (NH3, SO2 şi NO2) de laboratorul A.P.M. Cluj.

Rezultatele analizelor sunt redate în tabelul de mai jos:



Concluzie: concentraţia amoniacului din atmosferă a depăşit concentraţia maximă admisibilă în punctele P1 şi P2.

1. **În domeniul solului şi vegetaţiei**

**G.N.M. C.J. Prahova** informează despre producerea unei poluări accidentale a solului, cu circa 40 litri amestec de apă cu ţiţei, la data de 23.10.2017, la ora 15.00, în zona localităţii Boldeşti Scăieni-cartier Seciu, judeţul Prahova, ca urmare a fisurării unei conducte ce aparţine OMV PETROM SA ASSET VII Muntenia Est. A fost afectată o suprafaţă de 30 mp de teren neproductiv – drum local. S-a aplicat o şarnieră pe zona fisurată a conductei şi s-a procedat la decopertarea solului poluat.

**Garda Forestieră Timişoara** informează despre producerea unui incendiu de litieră, la data de 21.10.2017, la ora 16.30, pe raza O.S. Băile Herculane, în zona localităţii Cerna Sat, fiind afectată o suprafață de 33 ha, în fond forestier proprietate publică de stat. Se intervine pentru stingerea focarelor de incendiu.

**G.N.M. C.J. Gorj** informează despre producerea unui incendiu de litieră, la data de 21.10.2017, la ora 18.00, în Parcul National Domogled - Valea Cernei, pe raza O.S. Padeş, judeţul Gorj, fiind afectată o suprafață de 25 ha de pădure de răşinoase şi foioase, în fond forestier proprietate publică de stat. Incendiul a izbucnit din cauze naturale şi a fost stins la data de 23.10.2017, la ora 04.00.

**Garda Forestieră Ploieşti** informează despre producerea unui incendiu de litieră, la data de 21.10.2017, la ora 14.30, pe raza O.S. Pucioasa, localitatea Moroieni, judeţul Dâmboviţa, fiind afectată o suprafață de 1,5 ha, în fond forestier proprietate publică de stat. Nu se cunoaşte cauza izbucnirii incendiului. Incendiul a fost stins la data de 22.10.2017, la ora 17.00.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22.10.2017-23.10.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**